95% van Pikitup-werkers terug op hul posPikitup (Argieffoto) Pikitup het in ŉ verklaring gesê ongeveer 95% van werkers het by die onderskeie depots vir werk opgedaag en voortgegaan met hul gewone geskeduleerde vullisverwyderingstake. Die uitgerekte staking deur Pikitup-werkers het uiteindelik Saterdagaand tot ŉ einde gekom toe die stad en die munisipale werkersvakbond Samwu ŉ ooreenkoms bereik het. Jacky Mashapu, woordvoerder van Pikitup, het gesê die maatskappy is nou vasbeslote om die agterstand in vullisverwydering teen 30 April in te haal. “Die werkers sal voortgaan om vullis wat onwettig in oop gedeeltes en op straathoeke gestort is, te verwyder. Ons voorsien dat die herstelplan meer as drie weke sal neem om te voltooi. In die meeste gevalle sal die alledaagse bedrywighede vertraag word deur die oortollige vullis wat die afgelope vyf weke opgestapel het,” het Mashapu gesê. Die Stad Johannesburg het vroeër gesê hy is bekommerd oor die gesondheid- en omgewingsimpak van die staking nadat ŉ dooie rot positief getoets is vir latente pessiekte. Gedurende die staking het Pikitup R1 miljoen per dag bestee om privaat kontrakteurs te huur om die vullis te verwyder. Pikitup het gesê hy sal in die loop van die volgende maand steeds voortgaan om die privaat kontrakteurs te huur om te help met die vullisverwydering en so die skoonmaak van die stad te bespoedig. Intussen is ŉ proses om ŉ ooreenkoms tussen Pikitup, die Stad Johannesburg en Samwu te bereik Maandag by die Kommissie vir Versoening, Bemiddeling en Arbitrasie (KVBA) begin. Dumisani Dakile, Cosatu se provinsiale sekretaris, het Sondag gesê die onderhandelinge oor salarisse sal gegrond word op ŉ salarisskaal, ŉ graderingsisteem en salarisverhogings volgens tydperk in diens en werksprestasie. Daar is ook ooreengekom dat salarisaanpassings terugwerkend tot in Januarie sal wees. Al die sowat 4 000 werkers wat aan die staking deelgeneem het, is skuldig bevind aan wangedrag tydens ŉ dissiplinêre verhoor. Pikitup het egter gesê hul terugkeer na die werk sal dien ter versagting teen moontlike dissiplinêre stappe teen hulle.